K. Tóthová, poslankyňa: (2002-05-14):
J. Migaš, predseda NR SR: Panie poslankyne, páni poslanci, teraz pristúpime k schvaľovaniu jednotlivých návrhov či už na doplnenie, alebo na vypustenie bodov z programu 60. schôdze Národnej rady. Prvý návrh predniesol pán poslanec Ján Cuper, ktorý navrhuje, aby z rokovania 60. schôdze bol vypustený bod č. 63, je to vládny návrh zákona o zrušení Úradu pre štátnu pomoc a o zmene a doplnení niektorých zákonov. Prezentujme sa a hlasujme. (Reakcia z pléna.) Naraz chcete hlasovať? Vypustiť body 63, 65 a 66. (Ruch v sále.) Panie poslankyne, páni poslanci, ruším toto hlasovanie. Pán poslanec, vy ste povedali, že treba vypustiť bod 63. (Reakcia poslanca.) Dobre. Pán poslanec Cuper navrhuje, aby boli vypustené z rokovania tejto schôdze body 63, 65 a 66. Prezentujme sa a hlasujme. Hlasujeme. Čiže hlasujeme o vypustení bodov 63, 65 a 66. (Ruch v sále.) To je v poriadku, to sú všetko zákony, ktoré spolu súvisia. Čiže ak by sa schválil bod 63, tak treba rozhodnúť aj o bodoch 65 a 66. (Hlasovanie.) Prítomných je 112 poslancov, za 66, proti 10, zdržalo sa 33, nehlasovali 3. Konštatujem, že tento návrh pána poslanca sme schválili. Ďalšie návrhy predniesla pani poslankyňa Aibeková. Vypustiť z rokovania 60. schôdze, myslím z návrhu programu, bod, pani poslankyňa Aibeková navrhuje, aby sme vypustili bod 41. (Reakcie z pléna.) Ak je potrebné, budem čítať každý jeden bod, ale máte pred sebou návrh programu, čiže navrhuje bod 41. Hlasujme. Pozrite si, o ktorý zákon ide, aby sme rýchlejšie prerokovali tieto návrhy. Čiže pani poslankyňa navrhuje vypustiť bod 41 – vládny návrh zákona o zdravotnom poistení a o zmene a doplnení niektorých zákonov (tlač 1506). Hlasujeme o vypustení bodu 41. (Hlasovanie.) Prítomných je 109 poslancov, za 60, proti 20, zdržalo sa 22, nehlasovalo 7. Konštatujem, že tento návrh pani poslankyne sme schválili. Ďalej pani poslankyňa navrhuje, aby sme vypustili bod 43. Hlasujeme. Hlasujeme o bode č. 43. (Ruch v sále.) Doplnenie zoznamu zdravotníckych zariadení zahrnutých do druhej etapy privatizácie (tlač 1449). Pani poslankyňa navrhuje tento bod vypustiť. (Hlasovanie.) Prítomných je 114 poslancov, za 47, proti 24, zdržalo sa 34, nehlasovalo 9. Tento návrh sme neschválili. Ďalej pani poslankyňa navrhuje, aby sme bod 201 predsunuli po prvých čítaniach. Po skončení prvých čítaní vládnych návrhov zákonov, tak? Prezentujme sa a hlasujme o tomto návrhu pani poslankyne Aibekovej. Ide o správu, ktorú malo predložiť ministerstvo zdravotníctva o situácii v Sociálnej poisťovni. (Hlasovanie.) Prítomných je 112 poslancov, za 58, proti 17, zdržalo sa 30, nehlasovalo 7. Tento návrh pani poslankyne bol schválený. Ďalej pani poslankyňa navrhuje, aby do rokovania tejto schôdze bola zaradená správa ministra zdravotníctva o protikorupčných opatreniach na Ministerstve zdravotníctva Slovenskej republiky. Prezentujme sa a hlasujme o tomto návrhu pani poslankyne. (Hlasovanie.) Prítomných je 118 poslancov, za 73, proti 9, zdržalo sa 32, nehlasovali 4. Aj tento návrh pani poslankyne sme schválili. Ďalšie návrhy predniesol pán poslanec Jarjabek. Prvý návrh, aby vedenie Národnej rady Slovenskej republiky vstúpilo do rokovania s vedením STV o vysielaní priamych prenosov z rokovania Národnej rady. Prezentujme sa a hlasujme o tomto prvom návrhu pána poslanca. (Hlasovanie.) Prítomných je 117 poslancov, za 51, proti 21, zdržalo sa 40, nehlasovalo 5. Tento návrh pána poslanca sme neschválili. Obdobný návrh – pán poslanec navrhuje, aby vedenie Národnej rady vstúpilo do rokovania s vedením Slovenskej televízie o vysielaní záznamu z rokovania Národnej rady. Prezentujme sa a hlasujme. Hlasujeme. (Hlasovanie.) Prítomných je 115 poslancov, za 50, proti 21, zdržalo sa 39, nehlasovalo 5. Tento návrh sme neschválili. Ďalší návrh pána poslanca Jarjabka je, aby do programu 60. schôdze bol zaradený bod Národná rada Slovenskej republiky žiada ministra kultúry, aby predložil informáciu o situácii v správe zbierkových fondov slovenských múzeí a galérií v rokoch 1998 až 2001 s konkrétnym uvedením diel, ku ktorých krádeži, zničeniu, strate, poškodeniu alebo odcudzeniu došlo. Hlasujeme o tomto návrhu pána poslanca. Prosím? Jarjabek. (Ruch v sále.) Panie poslankyne, páni poslanci, upokojte sa, pretože nie je počuť v rokovacej miestnosti a potom niektorí poslanci majú problémy s hlasovaním o jednotlivých návrhoch. (Hlasovanie.) Prítomných je 115 poslancov, za 42, proti 9, zdržalo sa 52, nehlasovalo 12. Tento návrh sme neschválili. Ďalší návrh pána poslanca Jarjabka. Národná rada Slovenskej republiky žiada ministra kultúry, aby predložil informáciu o návrhu opatrení na elimináciu problémov spojených s prechodom zriaďovateľských kompetencií ku kultúrnym inštitúciám na vyššie územné celky, najmä návrh systému riešenia finančnej participácie ministerstva kultúry na tvorbe a šírení diel nadregionálneho, celoštátneho a medzinárodného významu. Hlasujeme. (Hlasovanie.) Prítomných je 105 poslancov, za 40, proti 6, zdržalo sa 50, nehlasovalo 9. Tento návrh sme neschválili. Ďalší návrh pána poslanca. Žiada ministra kultúry, alebo dáva návrh na zaradenie bodu, aby minister kultúry predložil podrobnú informáciu o činnosti divadla medzinárodného inštitútu pohybového divadla Aréna od jeho vzniku. (Reakcia z pléna.) Prečítam: „Odchod poprednej osobnosti európskeho významu profesora Milana Sládka do emigrácie totiž významným spôsobom negatívne ovplyvňuje obraz Slovenskej republiky v procese európskej integrácie a je povinnosťou Národnej rady preskúmať, či postoje exekutívy nespôsobili priamo alebo nepriamo poškodenie záujmov štátu.“ Hlasujeme o tomto návrhu pána poslanca Jarjabka. (Hlasovanie.) Prítomných je 114 poslancov, za 53, proti 4, zdržalo sa 45, nehlasovalo 12. Ani tento návrh sme neschválili. Pani poslankyňa Tóthová dáva návrh, aby do programu 60. schôdze Národnej rady bola predložená správa vlády Slovenskej republiky o sociálnej situácii občanov Slovenskej republiky za rok 2001. Pani poslankyňa navrhuje, aby sme tento bod prerokovali ako bod pod č. 48. Hlasujeme. (Hlasovanie.) Prítomných je 116 poslancov, za 51, proti 6, zdržalo sa 49, nehlasovalo 10. Tento návrh sme neschválili. Ďalej pán poslanec Ján Rusnák navrhuje, aby sme bod 103 prerokovali ako bod 42. Bod 103, aby sme prerokovali ako bod 42. Prezentujme sa a hlasujme. (Hlasovanie.) Prítomných je 113 poslancov, za 57, proti 8, zdržalo sa 37, nehlasovalo 11. Konštatujem, že sme tento návrh schválili. Ďalej pán poslanec Rusnák navrhuje, aby sme z programu tejto schôdze vypustili bod pod číslom 127. Ide o návrh skupiny poslancov na vydanie zákona, ktorým sa mení a dopĺňa zákon 575 o organizácii činnosti vlády a organizácii ústrednej štátnej správy v znení neskorších predpisov. Prezentujme sa a hlasujme. Hlasujeme o tom, aby sme bod č. 127 vypustili z rokovania Národnej rady. (Hlasovanie.) Prítomných je 114 poslancov, za 86, proti 4, zdržalo sa 19, nehlasovalo 5. Tento návrh pána poslanca sme schválili. Pán poslanec ďalej navrhol, aby sme, tak sa hovorilo aj na poslaneckom grémiu, hlasovali doobeda o 11.00 hodine a potom večer o 17.00 hodine o prerokovaných zákonoch v daný rokovací deň. Pýtam sa pánov poslancov a paní poslankýň, či je všeobecná zhoda, alebo je potrebné dať o tom hlasovať? (Súhlasná reakcia pléna.) Je zhoda. Ďakujem. Ďalší návrh predniesol pán poslanec Osuský, ktorý navrhuje ako bod č. 105 zaradiť tlač 1346. Ide o Zákonník práce. Prezentujme sa a hlasujme. Hlasujeme, aby tlač 1346 bola zaradená ako bod č. 105. (Hlasovanie.) Prítomných je 119 poslancov, za 49, proti 9, zdržalo sa 38, nehlasovalo 23. Konštatujem, že tento návrh sme neschválili. (Reakcia z pléna.) Pani poslankyňa, dvakrát alebo trikrát som zopakoval, aby sme ako bod 105 zaradili tlač 1346. Ide o zákon spojený so Zákonníkom práce. Ďalší bod navrhol pán poslanec Mesiarik, aby sme bod č. 52, a to vládny návrh zákona o sociálnom poistení (tlač 1381), druhé čítanie, prerokovali 28. 5. Prezentujme sa a hlasujme o tomto návrhu pána poslanca. Hlasujeme. Hlasujeme o tom, aby sme bod č. 52, čiže zákon o sociálnom poistení, druhé čítanie, prerokovali 28. 5. Návrh pána poslanca Mesiarika. (Hlasovanie.) Prítomných je 117 poslancov, za 73, proti 11, zdržalo sa 28, nehlasovalo 5. Tento návrh sme schválili. Ďalšie dva návrhy predniesol pán poslanec Oberhauser. Prvý návrh, aby do programu 60. schôdze bolo zaradené prerokovanie uznesenia Národnej rady Slovenskej republiky o vzdaní sa Miklósa Duraya mandátu poslanca Národnej rady Slovenskej republiky. (Ruch v sále.) Pán poslanec, zopakujte návrh, pretože ide o ústavnú záležitosť. Pán poslanec navrhuje, aby Národná rada prerokovala návrh Národnej rady Slovenskej republiky. Pán poslanec, buďte si vedomý, že platí Ústava Slovenskej republiky a tak je sformulovaný návrh na zaradenie bodu, jednoducho nemôžem dať o ňom hlasovať, pretože o takom bode sa jednoducho nedá hlasovať. Prerokuje to mandátový a imunitný výbor, ja som to pridelil, bude podaná správa a na základe toho sa potom plénum Národnej rady k tomu vráti a bude rokovať. Ale teraz o takomto bode jednoducho nemôžem dať hlasovať. Ďalej pán poslanec navrhuje ako bod 2 zaradiť informáciu guvernéra Národnej banky Slovenska, ktorou doplní správu o vyvodení dôsledkov voči pracovníkom Národnej banky Slovenska za škody spôsobené krachom Devín banky. Prezentujme sa a hlasujme o tomto návrhu. (Hlasovanie.) Prítomných je 119 poslancov, za 60, proti 6, zdržalo sa 38, nehlasovalo 15. Konštatujem, že sme tento návrh schválili. Ďalej pán poslanec Langoš navrhuje, aby sme body 90 a 99 vymenili. A je to odporúčanie výboru pre obranu a bezpečnosť. Čiže ide o bod 90 – vládny návrh zákona o používaní informačno-technických prostriedkov a o zmene a doplnení niektorých zákonov (tlač 1510). On navrhuje, aby sa prerokoval ako bod 99. A bod 99 – zákon z 11. apríla 2002, ktorým sa menia a dopĺňajú niektoré zákony vo vzťahu k používaniu informačno-technických prostriedkov (zákon o ochrane súkromia), vrátený prezidentom Slovenskej republiky na opätovné prerokovanie Národnou radou (tlač 1568), druhé a tretie čítanie, aby sa prerokoval ako bod 90. Pristúpime k hlasovaniu. Hlasujeme o tomto návrhu pána poslanca Langoša. (Hlasovanie.) Prítomných je 115 poslancov, za 77, proti 9, zdržalo sa 27, nehlasovali 2. Konštatujem, že sme tento návrh schválili. Ďalej pán poslanec navrhuje, aby body 180 a 181, to znamená návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 241/2001 Z. z. o ochrane utajovaných skutočností a o zmene a doplnení niektorých zákonov (tlač 1377), a návrh poslanca Národnej rady Slovenskej republiky Jána Langoša na vydanie zákona o podmienke spoľahlivosti pre prácu v tajných službách a o doplnení niektorých zákonov (tlač 1397), aby sme tieto dva body prerokovali ako body 100 a 101. Nech sa páči, pán poslanec. J. Langoš, poslanec: Došlo asi k omylu. Ja navrhujem body 181 a 182, tie dva moje návrhy zákonov prerokovať ako 100 a 101, teda na začiatku rokovania o poslaneckých návrhoch. J. Migaš, predseda NR SR: 181 a 182. Čiže jeden som už uviedol, ide o spoľahlivosť v tajných službách, to je bod 181. A bod 182 návrh poslanca Národnej rady Slovenskej republiky Jána Langoša na vydanie zákona o sprístupnení dokumentov o činnosti bezpečnostných zložiek štátu v rokoch 1939 až 1989 a o založení Ústavu pamäte národa a o doplnení niektorých zákonov (tlač 1398), druhé čítanie, aby sa prerokovali ako body 100 a 101. Prezentujme sa a hlasujme o tomto návrhu pána poslanca. Hlasujeme. (Hlasovanie.) Prítomných je 119 poslancov, za 58, proti 10, zdržalo sa 44, nehlasovalo 7. Konštatujem, že tento návrh sme neschválili. Ďalej pán poslanec Zelník navrhuje, aby sme do programu tejto schôdze zaradili prerokovanie uznesenia Národnej rady o nedotknuteľnosti Benešových dekrétov, aby sme o tomto bode rokovali po prijatí vládnych návrhov zákonov v prvom čítaní. Hlasujeme. (Hlasovanie.) Prítomných je 122 poslancov, za 58, proti 16, zdržalo sa 37, nehlasovalo 11. Konštatujem, že sme tento návrh neschválili. Ďalej pán poslanec Benkovský navrhuje, aby sme o bodoch 100 a 151 hlasovali samostatne. Pán poslanec, v princípe to vyplýva z rokovacieho poriadku. Ak prídeme k týmto bodom a bude požiadavka niektoré veci odhlasovať naraz a Národná rada o tom rozhodne, tak je to aktuálne. Ale ak trváte na tom, aby som dal hlasovať v princípe o procedurálnom návrhu, a nie o zaradení do programu. Ide o procedurálny návrh. Takže myslím si, lebo je to procedurálny návrh, prídeme k týmto bodom, môžete dať taký návrh a Národná rada rozhodne. Ale teraz hovoríme o zaradení bodov programu. Ďalší návrh predložil pán poslanec Weiss, aby sme za bod 69 predradili bod č. 158, ide o ústavný zákon o konflikte záujmov. Bod 158 máte pred sebou – návrh skupiny poslancov Národnej rady Slovenskej republiky na vydanie ústavného zákona o ochrane verejného záujmu pri výkone funkcií verejných činiteľov (tlač 1332), je to druhé čítanie. Pán poslanec navrhuje, aby sme tento bod zaradili za bod 69. Prezentujme sa a hlasujme. Ide o ústavný zákon. (Hlasovanie.) Prítomných je 121 poslancov, za 47, proti 7, zdržalo sa 49, nehlasovalo 18. Konštatujem, že sme tento návrh neschválili. Ďalší návrh predniesol pán poslanec Gyula Bárdos, aby sme bod programu pod č. 96 – vládny návrh zákona o obaloch a o zmene a doplnení niektorých zákonov (tlač 1515), prvé čítanie, ide o vládny návrh zákona, zaradili ako bod č. 35. Hlasujeme. (Hlasovanie.) Prítomných je 115 poslancov, za 45, proti 8, zdržalo sa 36, nehlasovalo 26. Tento návrh sme neschválili. Ďalej pán poslanec navrhuje, aby sme z rokovania tejto schôdze vypustili bod č. 145. Ide o návrh skupiny poslancov Národnej rady Slovenskej republiky na vydanie zákona, ktorým sa mení zákon č. 29/1984 Zb. o sústave základných a stredných škôl (školský zákon) v znení neskorších predpisov (tlač 1436). Ide o prvé čítanie. Prezentujeme sa. Hlasujeme o návrhu poslanca Bárdosa, aby sme bod pod č. 145 vypustili z rokovania Národnej rady. (Ruch v sále.) Ruším toto hlasovanie. Panie poslankyne, páni poslanci, pán poslanec Bárdos navrhol, aby bod pod č. 145, ide o návrh skupiny poslancov Národnej rady Slovenskej republiky na vydanie zákona, ktorým sa mení zákon č. 29/1984 Zb. o sústave základných a stredných škôl (školský zákon) v znení neskorších predpisov (tlač 1436), ktorý bol zaradený na rokovanie ako prvé čítanie, aby bol vypustený z rokovania Národnej rady. To je návrh pána poslanca Gyula Bárdosa. Hlasujeme o tomto návrhu. (Hlasovanie.) Prítomných je 122 poslancov, za 67, proti 20, zdržalo sa 22, nehlasovalo 13. Konštatujem, že sme tento návrh pána poslanca Bárdosa schválili. Ďalej pán poslanec Tatár navrhuje, aby bod pod č. 104, čiže ide o návrh poslanca Národnej rady Slovenskej republiky Petra Tatára na vydanie zákona o dôchodkovom poistení a o zmene a doplnení niektorých zákonov (tlač 1409), prvé čítanie, aby sme ho zaradili ako bod 42. Teraz je pod bodom č. 104. Prezentujme sa a hlasujme. Hlasujeme. (Hlasovanie.) Prítomných je 121 poslancov, za 57, proti 15, zdržalo sa 36, nehlasovalo 13. Tento návrh sme neschválili. Pani poslankyňa Malíková navrhuje, aby Národná rada prerokovala uznesenie o tom, aby vyzvala maďarský parlament na zrušenie Zákona o Maďaroch žijúcich v susedných krajinách, a návrh uznesenia o nedotknuteľnosti, tak ako to bolo asi v prípade Zelníka o Benešových dekrétoch. Tak som to pochopil, pani poslankyňa? Zapnite... Tú druhú časť, prosím vás. A. Malíková, poslankyňa: K tomu, aby sa maďarský parlament dištancoval od otvárania otázky Benešových dekrétov, to je tá druhá časť. J. Migaš, predseda NR SR: Prezentujme sa a hlasujme o tomto návrhu pani poslankyne Malíkovej. Hlasujeme. Pani poslankyňa navrhla, aby sme tento bod prerokovali ako prvý bod po prvých čítaniach. (Hlasovanie.) Prítomných 114 poslancov, za 43, proti 16, zdržalo sa 39, nehlasovalo 16. Tento návrh pani poslankyne Malíkovej sme neschválili. Ďalšie dva návrhy predniesol pán poslanec Rakús. Prvý je procedurálny návrh. (Reakcia poslanca.) Obidva? V poriadku. Ďalší návrh predniesol pán poslanec Jasovský, aby sme bod pod č. 136 predradili na úvod poslaneckých návrhov, t. j. ako bod č. 100. Hlasujeme o tomto návrhu pána poslanca Jasovského, aby sme bod pod č. 136 predradili na úvod poslaneckých návrhov, ktoré boli zaradené do prvého čítania, čiže rokovať o tomto bode ako o bode č. 100. (Hlasovanie.) Prítomných je 118 poslancov, za 79, proti 7, zdržalo sa 20, nehlasovalo 12. Konštatujem, že sme tento návrh schválili. Ďalší návrh predniesol pán poslanec Ján Cuper, aby sme na rokovanie Národnej rady zaradili informáciu ministra kultúry Slovenskej republiky, alebo Ministerstva kultúry Slovenskej republiky o situácii v slovenských médiách a o ich informovaní o činnosti parlamentu a ďalších ústredných orgánov štátnej správy. Hlasujeme. Navrhuje to ako posledný bod programu 60. schôdze. (Hlasovanie.) Prítomných 118 poslancov, za 48, proti 13, zdržalo sa 41, nehlasovalo 16. Tento návrh sme neschválili. Ďalšie návrhy predniesol pán poslanec Orosz, aby bod pod č. 158 – návrh skupiny poslancov Národnej rady Slovenskej republiky na vydanie ústavného zákona o ochrane verejného záujmu pri výkone funkcií verejných činiteľov – bol zaradený na rokovanie ako bod 70. A aby sme potom aj bod 159, aj bod 161 vo väzbe na 158 prerokovali po bode 70, 71, 70. Prezentujme sa a hlasujme. Tam je doplnok, čiže hlasovali sme o tomto bode programu, ale v inom znení, panie poslankyne, páni poslanci. Hlasujeme. (Hlasovanie.) Prítomných je 117 poslancov, za 38, proti 6, zdržalo sa 55, nehlasovalo 18. Tento návrh pána poslanca Orosza sme neschválili. Ďalší návrh predniesol pán poslanec Budaj, aby na rokovanie tejto schôdze bola zaradená informácia ministra kultúry o financovaní verejnoprávnych médií. Prezentujme sa a hlasujme. (Hlasovanie.) Prítomných 123 poslancov, za 76, proti 5, zdržalo sa 35, nehlasovalo 7. Tento návrh sme schválili. Ďalší návrh predniesla pani poslankyňa Mušková, aby z rokovania tejto schôdze bol vypustený bod č. 93. Ide o vládny návrh zákona o finančnom zabezpečení cirkví a náboženských spoločností (tlač 1490), ktorý je zaradený na rokovanie do prvého čítania. Pani poslankyňa navrhuje tento bod vypustiť. Prezentujme sa a hlasujme. (Hlasovanie.) Prítomných 122 poslancov, za 79, proti 7, zdržalo sa 24, nehlasovalo 12. Tento návrh sme schválili. Ďalší návrh predniesol pán poslanec Oberhauser, aby sme za bod č. 17 zaradili informáciu ministra financií Slovenskej republiky o hospodárení s pohľadávkami v Slovenskej konsolidačnej, a. s., a v Konsolidačnej banke. Prezentujme sa a hlasujme o tomto návrhu pána poslanca. Zopakujem. Informáciu ministra financií o hospodárení s pohľadávkami v Slovenskej konsolidačnej, a. s., a v Konsolidačnej banke. (Hlasovanie.) Prítomných 113 poslancov, za 72, proti 11, zdržalo sa 23, nehlasovalo 7. Tento návrh sme schválili. Ďalší návrh pána poslanca Oberhausera. (Reakcia poslanca.) Dali ste taký návrh a je potrebné, Národná rada rozhodne, či preradíme, či nie, aby bod č. 199 – informácia vlády Slovenskej republiky o predaji pohľadávok Konsolidačnej banky a o Slovenskej konsolidačnej spoločnosti – bol preradený za bod č. 17 s tým, že informáciu prednesie minister financií. Prezentujme sa a hlasujme. (Hlasovanie.) Prítomných je 115 poslancov, za 46, proti 13, zdržalo sa 41, nehlasovalo 15. Tento návrh sme neschválili. Posledný návrh. Pani poslankyňa Tóthová navrhuje, aby bod č. 176, to znamená návrh skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 34/2002 Z. z. o nadáciách a o zmene Občianskeho zákonníka v znení neskorších predpisov (tlač 1402), aby sme o tomto bode rokovali 22. mája o 9.00 hodine. Prezentujme sa a hlasujme. (Hlasovanie.) Prítomných je 115 poslancov, za 51, proti 4, zdržalo sa 51, nehlasovalo 9. Tento návrh sme neschválili. Panie poslankyne, páni poslanci, teraz pristúpime k hlasovaniu o programe 60. schôdze ako o celku. Prezentujme sa a hlasujme. Samozrejme, s tými zmenami a doplneniami, ktoré Národná rada schválila. Hlasujeme o návrhu programu ako o celku. (Hlasovanie.) Prítomných je 117 poslancov, za 79, proti 3, zdržalo sa 31, nehlasovali 4. Konštatujem, že sme program 60. schôdze Národnej rady Slovenskej republiky schválili. Teraz budeme hlasovať o určení dňa skončenia 60. schôdze Národnej rady Slovenskej republiky. Ako som uviedol, v súlade s harmonogramom rokovania Národnej rady navrhujem, aby sme 31. mája 60. schôdzu Národnej rady skončili. Prezentujme sa a hlasujme. Hlasujeme o tom, aby 60. schôdza bola ukončená 31. mája, potom bude dva týždne na rokovanie výborov a potom pristúpime k 61. schôdzi Národnej rady. (Hlasovanie.) Prítomných je 107, za 87, proti 4, zdržalo sa 9, nehlasovalo 7. Konštatujem, že Národná rada určila deň skončenia 60. schôdze Národnej rady Slovenskej republiky. Panie poslankyne, páni poslanci, neuplatňovaním poslaneckého mandátu poslancovi Ftáčnikovi zanikla funkcia člena Výboru Národnej rady Slovenskej republiky pre vzdelanie, vedu, mládež a šport, do ktorého bol zvolený na ustanovujúcej schôdzi Národnej rady. Preto je potrebné podľa § 2 ods. 3 písm. b) a § 11 zákona o rokovacom poriadku vykonať voľbu poslanca Milana Ftáčnika za člena výboru Národnej rady. Pristúpime k bodu návrh na voľbu poslancov Národnej rady Slovenskej republiky za členov výborov Národnej rady Slovenskej republiky a člena Stálej delegácie Národnej rady Slovenskej republiky do medzinárodnej parlamentnej organizácie . Návrh ste dostali ako tlač 1505. Otváram rozpravu o tomto bode programu. Písomne sa neprihlásil nikto. Pýtam sa, kto sa do rozpravy hlási ústne? Nie je to tak. Vyhlasujem rozpravu za skončenú. Keďže podľa príslušných ustanovení zákona o rokovacom poriadku nie je v tomto prípade ustanovená tajná voľba, podávam návrh, aby sa voľba poslancov vykonala verejne s tým, že o každom návrhu budeme hlasovať osobitne. Dávam o tomto návrhu hlasovať. Prezentujme sa a hlasujme. Hlasujeme o tom, aby sme voľbu, alebo zaradenie poslancov do výborov uskutočnili verejným hlasovaním. Prezentujme sa a hlasujme o tomto mojom návrhu. (Hlasovanie.) Prítomných je 85 poslancov, za 79, proti nikto, zdržali sa 4, nehlasovali 2. Konštatujem, že o týchto návrhoch budeme hlasovať verejne. Najskôr hlasujeme o návrhu, aby poslanec Milan Ftáčnik bol zvolený za člena Výboru Národnej rady pre vzdelanie, vedu, mládež a šport. Prezentujme sa a hlasujme. Hlasujeme o zaradení Milana Ftáčnika do Výboru Národnej rady pre vzdelanie, vedu, mládež a šport. Prítomných je 73 poslancov. Panie poslankyne, páni poslanci, žiadam vás, aby ste sa dostavili do rokovacej miestnosti, budeme hlasovať o zaradení poslanca Milana Ftáčnika do výboru. (Pauza pre nedostatočný počet poslancov v rokovacej sále.) J. Migaš, predseda NR SR: Panie poslankyne, páni poslanci, ešte raz vás žiadam, aby ste prišli do rokovacej miestnosti, budeme hlasovať o zaradení Milana Ftáčnika a Milana Ištvána do výboru a schválenie za člena delegácie Parlamentného zhromaždenia NATO. Žiadam vás, aby ste prišli do rokovacej miestnosti, aby sme vykonali tieto hlasovania. Prezentujme sa a hlasujme. Hlasujeme o zaradení poslanca Milana Ftáčnika do výboru pre vzdelanie, vedu, mládež a šport. Hlasujeme. (Hlasovanie.) Prítomných je 76 poslancov, za 75, proti nikto, zdržal sa 1, všetci hlasovali. Konštatujem, že sme poslanca Milana Ftáčnika zvolili za člena výboru pre vzdelanie, vedu, mládež a šport. Teraz budeme hlasovať o návrhu, aby bol poslanec Milan Ištván zvolený za člena Výboru Národnej rady Slovenskej republiky pre kultúru a médiá. Prezentujme sa a hlasujme. Hlasujeme o tom, aby bol Milan Ištván zvolený za člena Výboru Národnej rady pre kultúru a médiá. Prítomných je 75 poslancov. Prezentujme sa a hlasujme o návrhu, aby bol Milan Ištván zaradený do výboru pre kultúru a médiá. Hlasujeme. Prítomných je 73 poslancov. Vyhlasujem 15-minútovú prestávku. (Prerušenie rokovania o 14.45 hodine.) (Pokračovanie rokovania o 15.00 hodine.) J. Migaš, predseda NR SR: Panie poslankyne, páni poslanci, žiadam vás, aby ste prišli do rokovacej miestnosti, budeme pokračovať v 60. schôdzi Národnej rady. Panie poslankyne, páni poslanci, budeme pokračovať hlasovaním o zaradení pána poslanca Romana Šipoša za člena Stálej delegácie Národnej rady Slovenskej republiky do Parlamentného zhromaždenia NATO. Panie poslankyne, páni poslanci, hlasovanie o zaradení Milana Ištvána do výboru pre kultúru a médiá odložíme na neskôr. Je potrebné v rámci poslaneckých klubov aj poslaneckého grémia veci pripraviť a prerokovať. Preto nebudeme o tomto návrhu hlasovať. Pristúpime k hlasovaniu o návrhu, aby poslanec Roman Šipoš bol zvolený za člena delegácie Národnej rady Slovenskej republiky do Parlamentného zhromaždenia NATO. Ako viete, členom delegácie Národnej rady do Parlamentného zhromaždenia NATO bol Ľubomír Andrassy, ktorý prestal byť poslancom Národnej rady, a je potrebné urobiť výmenu za poslanca Andrassyho. Návrh je na Romana Šipoša. Panie poslankyne, páni poslanci, prezentujme sa a hlasujme o návrhu, aby členom Stálej delegácie Národnej rady Slovenskej republiky do Parlamentného zhromaždenia NATO bol Roman Šipoš. Hlasujeme. (Ruch v sále.) Hlasujeme. Prítomných je 73 poslancov. Ešte raz žiadam poslancov a poslankyne, aby prišli do rokovacej miestnosti. Zopakujeme hlasovanie o zvolení Romana Šipoša za člena Stálej delegácie Národnej rady do Parlamentného zhromaždenia NATO. Prezentujme sa a hlasujme. Hlasujeme o zvolení Romana Šipoša za člena Stálej delegácie Národnej rady do Parlamentného zhromaždenia. (Hlasovanie.) Prítomných je 76 poslancov, za 71, proti nikto, zdržali sa 2, nehlasovali 3. Konštatujem, že sme poslanca Romana Šipoša zvolili za člena Stálej delegácie Národnej rady do Parlamentného zhromaždenia NATO. V rokovaní 60. schôdze budeme pokračovať bodom návrh Volebného poriadku na voľbu a odvolávanie členov Súdnej rady Slovenskej republiky . Návrh, ktorý vypracoval ústavnoprávny výbor, ste dostali ako tlač 1518. Prosím povereného člena ústavnoprávneho výboru poslanca Alexeja Ivanka, aby návrh volebného poriadku uviedol. Nech sa páči, pán poslanec. A. Ivanko, poslanec: Ďakujem za slovo. Vážený pán predseda, vážený pán minister, vážená Národná rada, z poverenia Ústavnoprávneho výboru Národnej rady predkladám návrh volebného poriadku na voľbu a odvolávanie členov Súdnej rady Slovenskej republiky (tlač 1518). Tento návrh máme v poslaneckých laviciach. Ústavný zákon č. 90/2001 Z. z., ktorým sa mení a dopĺňa Ústava Slovenskej republiky, s účinnosťou od 1. júla 2001 zakotvil v článku 141a inštitút Súdnej rady Slovenskej republiky ako najvyšší orgán samosprávy súdnictva. Podľa § 3 ods. 1 zákona č. 185/2002 Z. z. o Súdnej rade Slovenskej republiky a o zmene a doplnení niektorých zákonov Súdna rada má 18 členov, troch z nich volí Národná rada Slovenskej republiky. Realizácia týchto ustanovení si vyžiadala úpravu procedurálneho postupu Národnej rady Slovenskej republiky. Podľa § 126 ods. 1 zákona č. 35/1996 Z. z. o rokovacom poriadku Národnej rady v znení neskorších predpisov Národná rada volí ďalších funkcionárov, ak to ustanoví zákon. Oprávnenie predkladať návrhy priznáva rokovací poriadok poslancom Národnej rady alebo výborom Národnej rady, pokiaľ osobitný zákon neustanoví inak. Ústavnoprávny výbor pri spracovaní predloženého volebného poriadku vychádzal z uvedených normatívnych úprav a zo skúseností z aplikácie schválených volebných poriadkov. Návrhom tejto procedurálnej právnej úpravy sa zaoberal výbor na svojej 155. schôdzi dňa 2. mája 2002. V znení, ktoré predkladá, bol odporučený na schválenie Národnou radou návrh uznesenia Národnej rady, ktorý je pripojený v tlači 1518. Prosím, pán predseda, otvorte rozpravu k tomuto bodu rokovania. J. Migaš, predseda NR SR: Ďakujem, pán poslanec, nech sa páči, zaujmite miesto určené pre navrhovateľov. Otváram rozpravu o tomto bode programu. Písomne sa neprihlásil nikto. Pýtam sa, či sa do rozpravy hlási niekto ústne. Nie je to tak. Vyhlasujem rozpravu o tomto bode za skončenú. Pristúpime k hlasovaniu. Nech sa páči, uveďte návrh, pán poslanec, a budeme hlasovať. A. Ivanko, poslanec: Ďakujem pekne, pán predseda. Návrh na uznesenie: „Národná rada Slovenskej republiky schvaľuje volebný poriadok na voľbu a odvolávanie členov Súdnej rady Slovenskej republiky.“ Pán predseda, dajte hlasovať o tomto uznesení. J. Migaš, predseda NR SR: Ďakujem. Žiadam poslancov, aby prišli do rokovacej miestnosti, budeme hlasovať o uznesení k volebnému poriadku na voľbu a odvolávanie členov Súdnej rady Slovenskej republiky. Panie poslankyne, páni poslanci, prezentujme sa a hlasujme o uznesení k návrhu volebného poriadku na voľbu a odvolanie členov Súdnej rady tak, ako ho predniesol pán poslanec Alexej Ivanko. Nech sa páči, hlasujeme o uznesení. Hlasujeme. Po tomto budeme pokračovať ďalším bodom a hlasovalo by sa tak, ako sa dohodlo, o 17.00 hodine. (Hlasovanie.) Prítomných je 77 poslancov, za 75, proti nikto, nezdržal sa nikto, nehlasovali 2. Konštatujem, že sme prijali uznesenie Národnej rady, ktorým sme schválili návrh Volebného poriadku na voľbu a odvolávanie členov Súdnej rady Slovenskej republiky. Ďalšie rokovanie bude viesť podpredseda Hrušovský. Nech sa páči.